重建神秀樓
作者：林表民
朝代：宋

paragraphs: 慨昔淳熙初，忠定守郡時。
樹樓城南門，衆秀皆來歸。
插空繚千嶠，注海合兩溪。
雲眉扁古隸，蛟鳳躍出飛。
西瞻建標霞，東頫採菊籬。
循環一甲子，天假茲良期。
象賢宣祖烈，布政軼吏師。
乘暇陟危級，更新敞前規。
肆開落成宴，鐙月交明輝。
傑棟小芳桂，修梁薄辛夷。
空闊渺納納，青紅濕離離。
太平畢文簡，慶曆元厚之。
猗彼三碩輔，勳業疇或非。
公今繼其躅，歲月幾推移。
魏謩寶遺笏，鄭武緇舊衣。
過者登斯樓，咸誦金石詞。
却笑楚臣作，空因秋氣悲。